GERLACHOV 17. januára (SITA) - Slovenský pohár v behu na lyžiach pokračuje počas víkendu dvoma pretekmi v rámci jubilejného 50. ročníka Memoriálu 24 padlých hrdinov SNP. Pôvodne sa oboje preteky mali uskutočniť v Gerlachove, ale pre nevyhovujúce snehové podmienky ich organizátori - bežecký úsek Slovenského lyžiarskeho zväzu a TJ Tatran Gerlachov museli presunúť na Štrbské Pleso. "U nás prakticky vôbec nie je sneh, na Štrbskom Plese sú takmer ideálne podmienky. Očakávame účasť okolo stopäťdesiat pretekárov," informoval predseda organizačného výboru Michal Ryša. V sobotu je na programe beh mužov a juniorov na 15 km voľnou technikou, ženy a juniorky absolvujú skejtovú desiatku, starší dorastenci 7 a mladší 5 km. V nedeľu potom budú šprinty voľnou technikou vo všetkých kategóriách. Po oba dni sa na Štrbskom Plese bude začínať o 10.00 h. Pre juniorov a pretekárov do 23 rokov sú preteky zároveň ďalšou časťou nominačných pretekov na MSJ, ktoré sa začiatkom februára uskutočnia v poľskom Szczyrku.
Program:
sobota 19. januára:
3. kolo Slovenského pohára - Fischer Cup-u, 6. nominačné preteky juniorov a pretekárov do 23 rokov - Štrbské Pleso: muži + juniori 15 km voľnou technikou, ženy + juniorky 10 km voľnou technikou (10.00 h)
nedeľa 20. januára:
2. kolo Slovenského pohára - Alpina Cup-u v šprinte voľnou technikou a 7. nominačné preteky juniorov a pretekárov do 23 rokov - Štrbské Pleso